การเมืองแทรกกนง.ชี้ชะตาประเทศ
20 ก.พ.นี้ จะเป็นวันนัดชี้ชะตาผลการประชุมคณะกรรมการนโยบายการเงิน (กนง.) ว่าจะออกหัวออกก้อย หลังธนาคารแห่งประเทศไทย (ธปท.) เจอแรงกดดันจาก กิตติรัตน์ ณ ระนอง รองนายกรัฐมนตรีและ รมว.คลัง ให้ลดดอกเบี้ย
13 ก.พ. 2556

20 ก.พ.นี้ จะเป็นวันนัดชี้ชะตาผลการประชุมคณะกรรมการนโยบายการเงิน (กนง.) ว่าจะออกหัวออกก้อย หลังธนาคารแห่งประเทศไทย (ธปท.) เจอแรงกดดันจาก กิตติรัตน์ ณ ระนอง รองนายกรัฐมนตรีและ รมว.คลัง ให้ลดดอกเบี้ย
เชาว์ เก่งชน กรรมการผู้จัดการ บริษัท ศูนย์วิจัยกสิกรไทย ยอมรับว่า ต้องมองทิศทางให้สอดคล้องกับธนาคารกสิกรไทย ซึ่งขณะนี้ธนาคารได้คาดการณ์ว่า การประชุม กนง.ครั้งที่จะถึงนี้อาจมีการปรับลดดอกเบี้ยลง 0.25% เพราะหากนับเสียงของคณะกรรมการ กนง.แล้วอาจมีโอกาสได้รับแรงกดดันจากฝั่งการเมือง
เชาว์ กล่าวว่า ขณะนี้แต่ละฝั่งมีเหตุผลแตกต่างกัน ฝั่ง ธปท.ต้องการคงดอกเบี้ย เพราะห่วงเรื่องเสถียรภาพเศรษฐกิจและภาวะฟองสบู่ ขณะที่ฝั่งรัฐบาลต้องการเห็นการปรับลดดอกเบี้ย แก้ปัญหาเงินทุนไหลเข้า ค่าเงินบาทแข็ง รวมถึงมีการยกประเด็นความกังวล ธปท.ขาดทุน ซึ่งเรื่องนี้ ธปท.ควรชี้แจงว่า เหตุการณ์ต่างจากปี 2540 ขณะนั้นเกิดปัญหาเสถียรภาพในประเทศ ทำให้ ธปท.ต้องออกพันธบัตรดูดเงินเข้าระบบ เป็นการเข้าไปปฏิบัติเพื่อรักษาเสถียรภาพของระบบ เป็นคนละเหตุการณ์กับปัจจุบัน 
อย่างไรก็ตาม เรื่องที่ใหญ่ที่สุดในขณะนี้ คือ ความเป็นกลางและอิสระของ ธปท. หากมองด้วยเหตุผลทางวิชาการก็ไม่เป็นไร เพราะอยู่ในฝั่งใดก็สามารถแสดงความเห็นความกังวลกันได้ แต่ทั้งหมดควรอยู่ในกรอบ
“การประชุม กนง.การตัดสินใจไม่ใช่ ธปท. ซึ่งหากทีมวิชาการ ธปท.กังวลเรื่องการก่อหนี้จากการลดดอกเบี้ย และต้องเผชิญความเสี่ยงอย่างไรหลังผลที่เกิดขึ้น ก่อนโหวตก็ควรมีการนำข้อมูลมาพูดกัน 2 ชุด ว่าถ้าลดดอกเบี้ยแล้วจะเป็นยังไง และถ้าไม่ลดจะเป็นยังไง เพื่อให้ในที่ประชุมได้เห็นภาพก่อนตัดสินใจ” เชาว์ กล่าว
ด้าน เบญจรงค์ สุวรรณคีรี ผู้อำนวยการศูนย์วิเคราะห์เศรษฐกิจ ธนาคารทหารไทย วิเคราะห์ว่า การลดดอกเบี้ยนโยบาย 0.25% ไม่สามารถเปลี่ยนทิศทางค่าเงินได้ เพราะเศรษฐกิจไทยยังมีความแข็งแกร่ง และผลตอบแทนพันธบัตรของไทยก็สูงที่สุดในภูมิภาค ฉะนั้นหากจะลดดอกเบี้ยเพื่อคุมเงินไหลเข้าต้องลดลงไปถึง 1% เป็นการลดแบบรุนแรง แต่เป็นเรื่องที่ทำไม่ได้ เพราะจะมีผลต่อความเชื่อมั่นเศรษฐกิจ
หากมองจากปัจจัยทางเศรษฐกิจขณะนี้ยังไม่มีความจำเป็นที่ ธปท.ต้องลดดอกเบี้ยลง หาก ธปท.ลดดอกเบี้ยในมุมหนึ่งก็จะถูกเพ่งเล็งถึงความเป็นอิสระของนโยบายการเงิน ขณะนี้นักลงทุนต่างประเทศก็จับตาอยู่ ซึ่งอาจมีผลต่อการจัดเครดิตเรตติ้งของประเทศ ถือเป็นความเสี่ยงที่ต้องระมัดระวัง
“ถ้าการตัดสินใจของ กนง.ออกมา ทำให้รู้สึกว่าการเมืองเข้าแทรกแซงการตัดสินใจของ กนง.ได้ ก็เป็นความเสี่ยง เพราะหลังจากปี 2540 เป็นต้นมา กนง.พยายามสร้างชื่อเสียงในเรื่องความเป็นอิสระในการตัดสินใจมาโดยตลอด” เบญจรงค์ กล่าว
เบญจรงค์ มองว่า ความขัดแย้งที่เกิดขึ้นระหว่างกระทรวงการคลังกับ ธปท. เป็นเรื่องที่ควรมีเกิดขึ้นบ้าง เพราะ ธปท.ก็ดูแลเสถียรภาพเศรษฐกิจ ส่วนรัฐบาลดูแลการเติบโตเศรษฐกิจ ซึ่งเป็นเรื่องที่เกิดขึ้นทุกรัฐบาล แต่ต้องมองการรักษาสมดุลของเศรษฐกิจด้วย 
อย่างไรก็ตาม แม้ขณะนี้ ธปท.ไม่ลดดอกเบี้ย แต่ธนาคารพาณิชย์กลับปรับขึ้นดอกเบี้ยเงินฝากกันจ้าละหวั่น เป็นผลจากการแข่งขันในตลาด จึงมีคำถามตามมาว่า หาก กนง.ลดดอกเบี้ย ธนาคารพาณิชย์จะยอมลดดอกเบี้ยตามงั้นหรือ
กฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝากการลงทุนและประกันภัยธนพัทธ์ ธนาคารกรุงศรีอยุธยา เชื่อว่าดอกเบี้ยเงินฝากในช่วงครึ่งปีแรกอาจจะไม่มีการปรับลดลง แม้ว่า กนง.จะตัดสินใจลดดอกเบี้ยนโยบาย เพราะรัฐบาลจะมีการลงทุนโครงการขนาดใหญ่ ธนาคารใดตั้งเป้าหมายปล่อยสินเชื่อสูงก็ต้องเร่งระดมเงินฝากตุนไว้
สอดคล้องความเห็น อานุภาพ คูวินิชกุล ผู้อำนวยการอาวุโส ฝ่ายกลยุทธ์สถาบันการเงิน ธปท. มองว่า หากรัฐบาลมีการระดมทุนผ่านการกู้เงินในประเทศเพื่อลงทุนในโครงการขนาดใหญ่ เช่น โครงการลงทุนโครงสร้างพื้นฐาน 2 ล้านล้านบาท โครงการบริหารจัดการน้ำ 3.5 แสนล้านบาท ก็มีความเป็นไปได้ว่าการแข่งขันระดมเงินฝากของธนาคารพาณิชย์ทั้งระบบจะมีการแข่งขันรุนแรงมากขึ้นในช่วงครึ่งหลังของปีนี้ เนื่องจากการระดมเงินฝากน่าจะเป็นการระดมทุนที่คล่องตัวที่สุดของธนาคารพาณิชย์ และอีกอย่างสภาพคล่องในระบบขณะนี้ก็เริ่มตึงตัวมากขึ้นบ้างแล้ว จากสินเชื่อที่ขยายตัวสูงมาต่อเนื่อง 
ส่อเค้าไม่ทันไรต่อให้ กนง.ถูกกดดันลดดอกเบี้ย ตลาดก็ไม่ตอบสนองอยู่ดี รัฐบาลทราบแล้วเปลี่ยน!!